KOMISIJAS ĪSTENOŠANAS REGULA (ES) 2022/496

(2022. gada 28. marts),

ar ko saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū apstiprina zema riska darbīgo vielu Spodoptera exigua multikapsīdu kodolu poliedrozes vīrusa (SeMNPV) izolātu BV-0004 un ar ko groza Komisijas Īstenošanas regulas (ES) Nr. 540/2011 pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punktu saistībā ar tās 22. panta 1. punktu,

tā kā:

(1) Spānija 2018. gada 8. maijā saskaņā ar Regulas (EK) Nr. 1107/2009 7. panta 1. punktu saņēma uzņēmuma “Andermatt Biocontrol Suisse AG” pieteikumu, kurā lūdza apstiprināt darbīgo vielu Spodoptera exigua multikapsīdu kodolu poliedrozes vīrusa (SeMNPV) izolātu BV-0004.

(2) Saskaņā ar minētās regulas 9. panta 3. punktu Spānija kā ziņotāja dalībvalsts 2018. gada 24. septembrī pieteikuma iesniedzējam, pārējām dalībvalstīm, Komisijai un Eiropas Pārtikas nekaitīguma iestādei (“Iestāde”) paziņoja, ka pieteikums ir pieņemams.

(3) 2020. gada 24. martā ziņotāja dalībvalsts Komisijai projekta veidā iesniedza novērtējuma ziņojumu par to, vai ir gaidāms, ka minētā darbīgā viela atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem, un projekta kopiju nosūtīja Iestādei.

(4) Iestāde rīkojās atbilstoši Regulas (EK) Nr. 1107/2009 12. panta 1. punktam. Tā saskaņā ar Regulas (EK) Nr. 1107/2009 12. panta 3. punktu pieprasīja, lai pieteikuma iesniedzējs dalībvalstīm, Komisijai un Iestādei sniegtu papildu informāciju. 2021. gada 5. maijā Iestādei atjaunināta novērtējuma ziņojuma projekta veidā tika iesniegts ziņotājas dalībvalsts sagatavotais papildu informācijas novērtējums.

(5) 2021. gada 17. septembrī Iestāde pieteikuma iesniedzējam, dalībvalstīm un Komisijai paziņoja secinājumu (2) par to, vai ir gaidāms, ka darbīgā viela Spodoptera exigua multikapsīdu kodolu poliedrozes vīrusa (SeMNPV) izolāts BV-0004 atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem. Secinājumu Iestāde publiskoja.

(6) 2021. gada 22. oktobrī Komisija Augu, dzīvnieku, pārtikas aprites un dzīvnieku barības pastāvīgajai komitejai iesniedza pārskata ziņojumu par Spodoptera exigua multikapsīdu kodolu poliedrozes vīrusa (SeMNPV) izolātu BV-0004 un 2021. gada 2. decembrī — regulas projektu.

(7) Komisija aicināja pieteikuma iesniedzēju sniegt komentārus par Iestādes secinājumu un saskaņā ar Regulas (EK) Nr. 1107/2009 13. panta 1. punktu — par pārskatīšanas ziņojumu. Pieteikuma iesniedzējs komentārus iesniedza, un tie tika rūpīgi izskatīti.

(8) Par vismaz viena šo darbīgo vielu saturoša augu aizsardzības līdzekļa vienu vai vairākiem reprezentatīviem lietojumiem un, konkrētāk, par lietojumiem, kas tika pārbaudīti un detalizēti ziņojumā, ir konstatēts, ka Regulas (EK) Nr. 1107/2009 4. pantā noteiktie apstiprināšanas kritēriji ir izpildīti.

(9) Komisija arī uzskata, ka Spodoptera exigua multikapsīdu kodolu poliedrozes vīrusa (SeMNPV) izolāts BV-0004 ir zema riska darbīgā viela atbilstoši Regulas (EK) Nr. 1107/2009 22. pantam. Tā kā Spodoptera exigua multikapsīdu kodolu poliedrozes vīrusa (SeMNPV) izolāts BV-0004 pieder pie Baculoviridae dzimtas un tam nav pierādītas nelabvēlīgas ietekmes ne uz vienu nemērķa kukaini, šis mikroorganisms atbilst Regulas (EK) Nr. 1107/2009 II pielikuma 5.2. punkta nosacījumiem.

(10) Tāpēc ir lietderīgi Spodoptera exigua multikapsīdu kodolu poliedrozes vīrusa (SeMNPV) izolātu BV-0004 apstiprināt par zema riska darbīgo vielu.

(11) Ievērojot Regulas (EK) Nr. 1107/2009 13. panta 2. punktu saistībā ar tās 6. pantu un ņemot vērā jaunākās zinātnes un tehnikas atziņas, tomēr ir nepieciešams iekļaut zināmus nosacījumus.

(12) Ar Komisijas direktīvu 2007/50/EK (3) Spodoptera exigua multikapsīdu kodolu poliedrozes vīrusu (SeMNPV) ar tā sinonīmu “Spodoptera exigua kodolu poliedrozes vīruss” tika atļauts izmantot par darbīgo vielu augu aizsardzības līdzekļos. Ar minēto nosaukumu tas bija iekļauts Komisijas Īstenošanas regulas (ES) Nr. 540/2011 (4) pielikuma A daļā. Tā apstiprinājums beidzās 2017. gada 30. novembrī. Skaidrības labad un ņemot vērā tagadējo Spodoptera exigua multikapsīdu kodolu poliedrozes vīrusa (SeMNPV) izolāta BV-0004 apstiprinājumu, attiecīgais ieraksts būtu jāsvītro no minētās regulas.

(13) Saskaņā ar Regulas (EK) Nr. 1107/2009 13. panta 4. punktu saistībā ar tās 22. panta 2. punktu būtu attiecīgi jāgroza Komisijas Īstenošanas regula (ES) Nr. 540/2011.

(14) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Darbīgās vielas apstiprināšana Darbīgo vielu Spodoptera exigua multikapsīdu kodolu poliedrozes vīrusa (SeMNPV) izolātu BV-0004 apstiprina, ņemot vērā šīs regulas I pielikumā minētos nosacījumus.

2. pants Grozījumi Īstenošanas regulā (ES) Nr. 540/2011 Īstenošanas regulas (ES) Nr. 540/2011 pielikumu groza saskaņā ar šīs regulas II pielikumu.

3. pants Stāšanās spēkā Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 28. martā Komisijas vārdā – priekšsēdētāja Ursula VON DER LEYEN

(1) OV L 309, 24.11.2009., 1. lpp.

(2) EFSA (Eiropas Pārtikas nekaitīguma iestāde), 2021. Peer review of the pesticide risk assessment of the active substance Spodoptera exigua multicapsid nucleopolyhedrovirus (SeMNPV), EFSA Journal 2021; 19(10):6848.

(3) Komisijas Direktīva 2007/50/EK (2007. gada 2. augusts), ar ko groza Padomes Direktīvu 91/414/EEK, iekļaujot kā darbīgās vielas beflubutamīdu un kodolu poliedrozes vīrusu Spodoptera exigua (OV L 202, 3.8.2007., 15. lpp.).

(4) Komisijas Īstenošanas regula (ES) Nr. 540/2011 (2011. gada 25. maijs), ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).